
Ανακοίνωση
Μες στο κατακαλόκαιρο έκλεισε οριστικά και με την βούλα το ΚΔΑΠ-ΜΕΑ στον δήμο Μοσχάτου-Ταύρου. 
Παρασκευή 4 Σεπτέμβρη στις 10.π.μ. Αγωνιστική διαμαρτυρία έξω από το δημαρχείο Κοραή 36 & Άγ. Γερασίμου Μοσχάτο. Στην κινητοποίηση καλεί και το σωμάτιο εργαζομένων του δήμου και καλούν και άλλοι φορείς.

Η συνεδρίαση του δημοτικού συμβουλίου έγινε στις 4 Αυγούστου για να μην πάρουν χαμπάρι γονείς και ΑμεΑ. Για χρόνια τώρα ήταν η μοναδική δομή ΚΔΑΠ-ΜΕΑ για άτομα με ειδικές ανάγκες η οποία λειτουργούσε πρωί και απόγευμα στον δήμο Μοσχάτου-Ταύρου.

Τέλος Γενάρη με απόφαση του δημάρχου που επικύρωσε στην συνέχεια η πλειοψηφία του Δ.Σ. έκλεισε το απογευματινό τμήμα που κάλυπτε 14 παιδιά με αναπηρία, (αυτισμό και νοητική υστέρηση.), βρήκαν ως πρόσχημα το πρόβλημα της υποστελέχωσης του προσωπικού, ενώ την συγκεκριμένη χρονική περίοδο το προσωπικό ήταν σχετικά περισσότερο από κάθε άλλη χρονιά.

Η Σ.Ε.Α.ΑΝ. μαζί με τον ενιαίο σύλλογο γονέων & κηδεμόνων, στήριξε την πέρα για πέρα δικαιολογημένη αντίδραση των γονιών, από κοινού με το σωματείο εργαζομένων του δήμου και φορέων της περιοχής. Έκανε επανειλημμένες κινητοποιήσεις, απαιτώντας την επαναλειτουργία του απογευματινού τμήματος, ζητώντας την μονιμοποίηση όλων των εργαζομένων, αλλά και την ενίσχυση του με νέο μόνιμο προσωπικό, αναδεικνύοντας το απαράδεκτο καθεστώς που λειτουργούν αυτά τα άκρως απαραίτητα τμήματα ως τώρα, με τα πολυδιαφημιζόμενα προγράμματα “voucher” που έχουν ημερομηνία λήξης και χρησιμοποιούν όλο το αντεργατικό και αντιεπιστημονικό πλαίσιο της Ε.Ε. αλλά και της εργασιακής ομηρίας μέσων των συμβασιούχων και των ωρομίσθιων.

Ταυτόχρονα αναδείξαμε την επικινδυνότητα και τις επιπτώσεις που προκύπτουν από το κλείσιμο του τμήματος στα ίδια τα παιδιά τα οποία έχουν διαμορφώσει μία συγκεκριμένη δημιουργική ρουτίνα στην ζωή τους. Η αλλαγή αυτή που οδηγεί με μαθηματική ακρίβεια στο κλείσιμο των παιδιών στα σπίτια τους τα φέρνει σε δύσκολη θέση, προκαλώντας τους κρίσεις ενώ την ίδια στιγμή έχει δημιουργήσει αδιέξοδο στις οικογένειες τους.

Στην συνεδρίαση του δημοτικού συμβουλίου που αποφασίστηκε η απόλυση από 31 Αύγουστου της τελευταίας εργαζόμενης και το κλείσιμο του τμήματος τόσο ο δήμαρχος όσο και η πλειοψηφία του Δ.Σ, εμφάνισαν το κλείσιμο σαν λύση ανάγκης και υποστήριξαν την άποψη τους λέγοντας ότι εξέδωσαν προκήρυξη, αλλά δεν εμφανίστηκαν εργαζόμενοι για να δουλέψουν, καθώς και ότι  δεν  υπάρχουν  παιδιά για να πάρουν μέρος στο απογευματινό τμήμα. 
Τους ρωτάμε ευθέως, αλήθεια πώς να εμφανιστούν εργαζόμενοι να κάνουν αίτηση για να δουλέψουν για τρείς ώρες και για 400 ευρώ; Σε αυτές τι συνθήκες όπου η σύμβαση έχει ημερομηνία λήξης και η ακρίβεια εξανεμίζει τους μισθούς το πρώτο 15νθημερο του μήνα, η εύρεση δουλειάς με πλήρη απασχόληση και καλύτερη αμοιβή είναι πλέον λόγος επιβίωσης. Αλλά και πώς να ξανά έρθουν τα ίδια παιδιά όταν δεν έχει εξασφαλιστεί πρωτίστως η λειτουργεία του τμήματος; Η ανάγκη να απασχοληθούν κάπου οδήγησε τους περισσότερους γονείς να βρουν αλλού μία όποια λύση. Αν υπήρχε πραγματικό ενδιαφέρον, θα μπορούσε να είχε δοθεί στη δημοσιότητα η δημόσια πρόσκληση εκδήλωσης ενδιαφέροντος προς τις οικογένειες, ώστε να αποτυπωθεί με σαφήνεια η πραγματική ανάγκη. Επισημαίνουμε ότι στον δήμο Μοσχάτου-Ταύρου δεν υπάρχει καμία άλλη δομή δημιουργικής απασχόλησης αλλά ούτε και ειδικής αγωγής. Ενημερώνουμε ότι δεν υπάρχει ούτε ειδικό νηπιαγωγείο – δημοτικό αλλά, ούτε δομής δευτεροβάθμια εκπαίδευση για παιδιά με αναπηρία. Επίσης, σύμφωνα πάντα με τις μετρήσεις τους, τα δικά τους στάνταρ, ο αριθμός των παιδιών με αναπηρία μαθητικής ηλικίας στον εν λόγω δήμο ανέρχεται σε τουλάχιστον 400, ενώ αυτά που έχουν ανάγκη για δημιουργική απασχόληση είναι πολύ περισσότερα.

Αγωνιστικά διεκδικούμε: 

· Να επαναλειτουργήσει άμεσα το απογευματινό τμήμα, με μόνιμο προσωπικό πλήρους απασχόλησης και να επαναπροσληφθεί εδώ και τώρα η εργαζόμενη που απολύθηκε μόλις προχθές.

· Να λειτουργήσει νέο ΚΔΑΠ-ΜΕΑ στην περιοχή, να ιδρυθούν και να λειτουργήσουν άμεσα με απόφαση του δήμου και του υπουργείου παιδείας ειδικό νηπιαγωγείο-δημοτικό, ΕΕΕΕΚ και ΕΝΕΓΥΛ στο δήμο Μοσχάτου - Ταύρου.

· Να γίνουν δεκτά όλα τα αιτήματα με βάση τις γνωματεύσεις για παράλληλη στήριξη και να διοριστούν μόνιμοι νοσηλευτές σε όλα τα γενικά σχολεία της περιοχής.

· Να μπει τέρμα στον απαράδεκτο θεσμό των “voucher” αλλά και των συμβασιούχων και της μερικής απασχόλησης.

Η Γραμματεία της Σ.Ε.Α.ΑΝ.
Το Δ.Σ. του Ενιαίου
Αθήνα, 02/09/2026
